कोरोना टेंशन में हाईटेंशन टावर पर चढ़े नेपाल के डबल बहादुर | Khabrii : Har Khabar Par Nazar
Home ब्रेकिंग न्यूज़ कोरोना टेंशन में हाईटेंशन टावर पर चढ़े नेपाल के डबल बहादुर
कोरोना संकट में उत्तराखंड की राजधानी देहरादून को कैसे-कैसे दिन देखने पड़ रहे हैं। मंगलवार को दून में नेपाली युवक डबल बहादुर के हाईटेंशन टावर पर चढ़ जाने की बात वैसे तो मीडिया में एक मामूली घटना की तरह सामने आई है लेकिन डबल की पीड़ा को समझें तो इस तरह से जाने कितने लोग, कितनी तरह की दिक्कतों से दो-चार हो रहे हैं।
गौरतलब है कि उत्तराखंड में नेपाल के नागरिक अच्छी-खासी संख्या में रहते हैं, उनका जाना-आना लगा रहता है लेकिन कोरोना महामारी के संकट में ऐसे तमाम प्रवासी जब अपने घर-परिवारों में लौट चुके हैं, नेपाल भी बड़ी संख्या में जा चुके हैं, डबल बहादुर, जो नौकरी करने देहरादून आया था, लॉकडाउन लगा, यही फंस गया, नेपाल लौट नहीं सका, यहां उसके पास अब कोई रोजी-रोजगार नहीं। ऐसे में वह मंगलवार को कोई काम नहीं मिलने के तनाव में पचास फुट ऊंचे हाईटेंशन टावर पर चढ़ गया। यह घटना देहरादून के पटेलनगर कोतवाली क्षेत्र में हुई। पुलिस ने नेपाल भिजवाने की बात कहकर उसे किसी तरह नीचे उतारा।
पटेलनगर कोतवाली निरीक्षक सूर्यभूषण नेगी ने बताया कि मंगलवार की सुबह साढ़े दस बजे पुलिस को सूचना मिली कि एक युवक संजय कालोनी न्यू पटेलनगर में स्थित हाईटेंशन टावर पर चढ़ गया है। सूचना मिलते ही सीओ अनुज कुमार के नेतृत्व में पुलिस टीम मौके पर पहुंच गई। कुछ पुलिसकर्मी टावर के पड़ोस में स्थित छत पर चढ़ गए जबकि कुछ पुलिसकर्मी नीचे से ही उससे बातचीत कर समझाने लगे। उसी दौरान डबल बहादुर ने पुलिस को बताया कि वह नेपाली नागरिक हैं और लाकडाउन के चलते घर नहीं लौट सका है। पुलिस अफसरों ने उसको दून में ही रोजगार दिलाने, आर्थिक मदद करने और घर भिजवाने का आश्वासन दिया, तब कहीं जाकर करीब एक घंटे बाद वह नीचे उतरने पर सहमत हुआ।
डबल बहादुर पूर्वाह्न करीब साढ़े ग्यारह बजे हाईटेंशन टावर से नीचे उतर आया। इस पर पुलिस ने राहत की सांस ली। कोतवाली निरीक्षक ने बताया कि उसने पूछताछ में अपना नाम डबल बहादुर पुत्र रविलाल निवासी ग्राम बर्दिया अंचल, बेरी नेपाल और मौजूदा निवास भाऊवाला (देहरादून) बताया है। वह 8 महीने पहले नेपाल से भारत में मजदूरी करने आया था।
भिक्षुओं ने चीन पहुंचाई थी रामकथा, सतपाल महाराज ने रामायण भेजी